SKRIFTLIG FORESPØRGSEL E-1197/00

af Margrietus van den Berg (PSE) til Kommissionen

(12. april 2000)

Om: Den Rådgivende Gruppe for International Landbrugsforskning

Den Rådgivende Gruppe for International Landbrugsforskning (CGIAR), som blev nedsat i 1971, er en uformel sammenslutning af otteoghalvtreds medlemmer inden for den offentlige og den private sektor, der støtter et netværk af seksten internationale landbrugsforskningscentre. CGIAR's opgave er at bidrage til fødevareforsyningssikkerhed og udryddelse af fattigdom i udviklingslandene gennem forskning, partnerskab, kapacitetsudvikling og støtte med hensyn til den politik, der skal føres. CGIAR fremmer bæredygtig landbrugsudvikling baseret på en miljøvenlig forvaltning af naturressourcerne. Kommissionen har været en væsentlig leverandør af finansiel støtte til CGIAR, men denne støtte blev indstillet i 1999, og Kommissionen er i øjeblikket ved at foretage en gennemgang af sin fremtidige finansielle støtte til CGIAR.

Under hensyn til denne gennemgang vil Kommissionen da oplyse:

1. om den erkender de værdifulde bidrag, som de internationale forskningscentre, der støttes af Den Rådgivende Gruppe for International Landbrugsforskning, har ydet til at forhindre sult og forbedre udkommet i mindre udviklede lande?

2. om den er klar over, at der for nylig blev foretaget en undersøgelse af CGIAR af et meget anerkendt internationalt panel, hvis formand var præsidenten for Earth Council, Maurice Strong, og som konkluderede, at CGIAR repræsenterede den bedste investering i udviklingsbistand overhovedet?

3. om den er klar over, at CGIAR er ved at omstrukturere sine programmer, således at de mere direkte kommer til at fokusere på de landbrugsmæssige og naturressourcemæssige behov hos de fattigste af de fattige?

4. om den er klar over, at tilstedeværelsen i marken af CGIAR-forskere i udviklingslandene, som arbejder i partnerskab med lokale forskere, giver CGIAR en enestående evne til at yde forskningsstøtte til de nationale forskningssystemer og de landmænd, som er afhængige af dem?

5. om den er klar over CGIAR's øgede forpligtelse til at beskæftige sig med fiskeri, kvæg, skovbrug og agroskovbrug, som alle er områder med store potentielle fordele for fattige mennesker og deres miljø?

Såfremt Kommissionen er klar over alle disse kendsgerninger, er den da villig til:

6. fuldt ud at anerkende CGIAR's enestående og uvurderlige rolle med hensyn til at tackle EU-udviklingsbistandsprioriteter som mindskelse af fattigdom, øget fødevareforsyningssikkerhed og miljøbeskyttelse i udviklingslandene?

7. at underrette Europa-Parlamentet om, hvornår og med hvilke midler finansieringen af CGIAR-centre vil blive genoptaget?

8. at undersøge muligheden af at øge omfanget af denne støtte og sikre, at forpligtelser indgås på et flerårigt grundlag?

Svar afgivet på Kommissionens vegne af Poul Nielson

(3. juli 2000)

Kommissionen har længe været i partnerskab med og donor til CGIAR (Den Rådgivende Gruppe for International Landbrugsforskning) og er for indeværende involveret i omorganiseringen af organisationen. Kommissionen er derfor i sagens natur vidende om både CGIAR's bidrag til forskningen på landbrugsområdet og den nylige udvikling i situationen, som det ærede medlem henviser til.

Kommissionen betragter investeringer i CGIAR som yderst givtige på grund af organisationens uvurderlige bidrag inden for grundlæggende udviklingsmålsætninger (fattigdomsbekæmpelse, fødevaresikkerhed og bæredygtig udnyttelse af naturressourcerne).

Skønt Kommissionen anerkender CGIAR's vigtige bidrag i forbindelse med målsætninger inden for nøgleudviklingsområder, ser den ikke desto mindre gerne, at organisationen mere klart fremlægger organisationens bredere visioner for perioden 2005-2010 og påbegynder de strukturelle ændringer og indgår de nye partnerskaber, der er nødvendige for at kunne tilpasse sig de hurtigt skiftende omstændigheder.

Kommissionen er i øjeblikket i færd med at fastlægge en sammenhængende strategi til støtte for forskning på landbrugsområdet, herunder bedømmelse af de forskellige aktørers (herunder CGIAR) fordele.

Et finansieringsforslag for et treårigt støtteprogram til CGIAR er i øjeblikket til bedømmelse. Beløbsrammen for det første år (2000) er på 20 mio. EUR.

Der er for indeværende ingen planer om at øge finansieringsniveauet. Kommissionen har derimod til hensigt globalt set at opretholde det nuværende engagement i CGIAR. Samtidig lægger Kommissionen stor vægt på det regionale og subregionale niveau (den vil i den forbindelse fortsat støtte nationale forskningssystemer og deres regionale organer gennem regionale forskningssamarbejdsprogrammer). Denne metode har vist sig at være yderst brugbar til indgåelse af partnerskaber mellem CGIAR og regioner.